  Константин Вознесенских Майя Бывальцева 8-тӥ оштолэзе Алнаш ёросысь Улын Сыръезь гуртын Финн-угор нылкышноослэн улосвылкуспо форумзы ортчоз. Ужрадэ удмурт, пор, мордва, бесерман кышномуртъёс пыриськозы. Со сярысь 22-тӥ южтолэзе «Удмурт Кенеш» огазеяськонлэн исполкомезлэн пумиськоназ «Удмурт нылкышно кенешлэн» тӧроез Елена Миннигараева ивортӥз. Удмуртилэн котькуд ёросысьтыз быдэн куинь адямилэсь делегациосты ӧтизы, озьы ик Татарстанысь, Башкортостанысь, Киров улосвылысь, Пермь шаерысь пыриськисьёсты возьмало. Со сяна, мукет мылкыд карисьёс но итськыны быгатозы. Котьку сямен, бадӟым ужрад нырысетӥ удмурт нылкышно кылбурчилэн Ашальчи Окилэн вордскем нуналэзлы тутпатэмын. « Форумлэн темаез – «Женщина – хранительница культурного наследия своего народа», (Россиын – ред.) Год культурного наследия бере. Со герӟамын Ашальчи Окиен но – со удмурт нылкышнолэн символэз, лулчеберет наследиез утись выллем » Елена Миннигараева, «Удмурт нылкышно кенеш» огазеяськонлэн тӧроез Пленарной кенешонын куинь валтӥсь докладъёсын тодматозы, соосты тодмо удмурт фольклорист, кылосбур тодосъя доктор, профессор Татьяна Владыкина, мер огазеяськонлэн тӧроез Елена Миннигараева, Алнашысь Ашальчи Окилэн музеяз уажсьёс дасялозы. Соебере уж куинь секциосын азьалньтӥськоз: - сямъёс, творчество, искусство калык культураын; - калык визьбуролык: этномедицина но тазалыко улон; - семьяын кылэз утён, азинтон калыклэсь лулчеберет кодзэ утён амал сямен. Со сяна, форуме люкаськемъёс Алнаш ёросысь Писэйгурт школалэн удмурт кылэз утён ласянь ужаменыз тодматскозы. Мылкыд карисьёс Ашальчи Окилэн музеяз вуылозы. Озьы ик форумын Ашальчи Оки нимо йӧскаылк премиез сӥё-дано сётозы. Тодэ вайытом, 2022-тӥ арын сое Пичи Пурга ёросысь ужысь ветеран, Удмуртиысь лулчеберет удысысь дано ужась Зинаида Титова басьтоз. Тегъёс: Мерлык нылкышноос Удмуртнылкышнокенеш УдмуртКенеш форум Алнаш Удмуртия  